Bruder Cize von Rutenberch, mester Dutschs ordens to Lifflande. Unsirn vruntliken grut und wat wii um jwen willen gudes vormogen altit tovor. Ersame, strenge und vorsichtige leve her Cristerne, besundere vrunt und gude nabur. Jwer ersamen leve wii gantz begerliken danken de sunderliken gunst, leve und vruntschap, de jwe leve upme negest geledenen dage den unsin mit mennichvoldiger woldat lefliken heft bewiset. So hefft unse cumpthur uns gescreven tovor und nu alhiir mit heren Otto von Brakel muntliken berichtet, wo se mit jwer leve van deme dage sin gescheden. Wolde God, dat he zik twischen jwer leve und den unsin von Reval in fruntliker leve to eneme gantzen ende hadde gesleten, were wii van grunt unsirs herten gantz hochliken irvrowet gewesen. So danke wii jo jwer werden leve mit vruntliken begere, dat de sodane schelinge und twidracht, gewant twischen jwer leve und den unsirn van Reval, wil bestan laten in fruntliker leve und velicheit bit to up unsir leven vrowen dage assumpcionis negestvolgende, alse wii ok sin berichtet von unsirm cumpthur und heren Otto vorberort. Ersame, leve her Cristerne und besunderge gude nabur. Jwe ersamen leve wii bidden mit fruntliken vliite und begere, dat de noch de vorbenomede schelinge und twidracht, gewant twischen jwer leve und den van Reval, wille in fruntliker leve und velicheit bestan laten bet up sunte Michels dach negestvolgende, so wii danne heren Costken van Borstel borgermestere unsir stad Revall und sust twe ut deme rade derzulven stad und darto twe van unsir ridderscopp to jwer leve up ene stede und jegenod willen senden, wor de jwer leve bequemest mach wesen. Und getruwen to Gode, dat gii jw danne wol lefliken under enander scheden zullen und dat denne de unsirn to jwer leve velich aff und to ten und kamen mogen, alse dat ok tome negestholdenen dage van beiden parten vorlevet wart. Wat nu hiirane to willen is jwer erwerdigen leve, bidde wii van der en fruntlik unvortagen bescreven antword. Gegeven to Woldemar des mandages negest na sancte Marien Magdalenen dage anno etc. 31.